Title: ประกาศกรมสรรพสามิต เรื่อง กำหนดด่านศุลกากรอื่นสำหรับการนำเมล็ดพันธุ์ยาสูบ ต้นยาสูบ ใบยา ยาอัด ยาเส้นหรือยาสูบ เข้ามาในหรือส่งออกไปนอกราชอาณาจักร

ประกาศกรมสรรพสามิต
เรื่อง กำหนดด่านศุลกากรอื่นสำหรับการนำเมล็ดพันธุ์ยาสูบ
ต้นยาสูบ ใบยา ยาอัด
ยาเส้นหรือยาสูบ
เข้ามาในหรือส่งออกไปนอกราชอาณาจักร

เพื่ออำนวยความสะดวกแก่ผู้นำเข้าและส่งออกเมล็ดพันธุ์ยาสูบ
ต้นยาสูบ ใบยา ยาอัด ยาเส้นหรือยาสูบ อันเป็นการสนับสนุนและส่งเสริมการค้าระหว่างประเทศ
จึงอนุวัติตามความในข้อ ๕.๑ แห่งประกาศกรมสรรพสามิต เรื่อง หลักเกณฑ์และวิธีการเกี่ยวกับการขออนุญาต
การออกใบอนุญาตและเงื่อนไขว่าด้วยการนำเมล็ดพันธุ์ยาสูบ ต้นยาสูบ ใบยา ยาอัด ยาเส้นหรือยาสูบ
เข้ามาในหรือส่งออกไปนอกราชอาณาจักร ลงวันที่ ๑๗ มกราคม พ.ศ. ๒๕๓๙ อธิบดีกรมสรรพสามิตจึงออกประกาศไว้
ดังต่อไปนี้

ข้อ
๑  ให้ยกเลิกประกาศกรมสรรพสามิต เรื่อง
กำหนดด่านศุลกากรอื่นสำหรับการนำเมล็ดพันธุ์ยาสูบ ต้นยาสูบ ใบยา ยาอัด ยาเส้นหรือยาสูบ
เข้ามาในหรือส่งออกไปนอกราชอาณาจักร ลงวันที่ ๕ กุมภาพันธ์ พ.ศ. ๒๕๔๗

ข้อ
๒  กำหนดให้ด่านศุลกากรสำหรับการนำเมล็ดพันธุ์ยาสูบ
ต้นยาสูบ ใบยา ยาอัด ยาเส้นหรือยาสูบ เข้ามาในหรือส่งออกไปนอกราชอาณาจักร คือ ด่านศุลกากรแหลมฉบัง
ด่านศุลกากรที่ตั้งอยู่ในบริเวณท่าอากาศยานสุวรรณภูมิ และด่านศุลกากรอื่นที่อธิบดีกรมสรรพสามิตหรือผู้ซึ่งอธิบดีมอบหมายพิจารณาอนุมัติเป็นกรณีไป

ข้อ
๓[๑]  ประกาศนี้ ให้ใช้บังคับตั้งแต่วันออกประกาศเป็นต้นไป

ประกาศ ณ
วันที่ ๔ ตุลาคม พ.ศ. ๒๕๔๙
อุทิศ  ธรรมวาทิน
อธิบดีกรมสรรพสามิต

วัชศักดิ์/จัดทำ
๖ ธันวาคม ๒๕๔๙

ศิรวัชร์/ปรับปรุง
๒๑ มกราคม ๒๕๖๒

[๑]
ราชกิจจานุเบกษา เล่ม ๑๒๓/ตอนที่ ๑๒๒ ง/หน้า ๑๘/๒๓ พฤศจิกายน ๒๕๔๙